BRATISLAVA. Podnikatelia, ktorí nebudú mať včas uvedené on-line registračné pokladnice do prevádzky, by mali mať ustanovený odklad ukladania pokút za ustanovených podmienok.
Vláda v stredu schválila s pripomienkami návrh zákona o používaní elektronickej registračnej pokladnice z dielne Ministerstva financií SR. Mal by sa prerokúvať v zrýchlenom režime.
eKasa je nedostatkovým tovarom
Návrh zákona sa podľa rezortu financií vypracováva v nadväznosti na situáciu, ktorá vznikla v súvislosti so zavedením eKasy.Prečítajte si tiež:
"Vzhľadom na nedostatočné pokrytie trhu on-line registračnými pokladnicami je potrebné v záujme ochrany podnikateľských subjektov prijať príslušné opatrenie," konštatuje sa v predkladacej správe.
Cieľom má byť ochrana podnikateľov pred sankciami z dôvodov, ktoré neboli spôsobené ich pričinením.
Rezort financií uviedol, že aj napriek maximálnym snahám zainteresovaných strán sa nepodarilo dosiahnuť, aby bol trh dostatočne zásobený potrebnými softvérovými a hardvérovými riešeniami.
SaS: eKasa je ďalší zle pripravený projekt za milióny
Rozhodnutím o odložení zavedenia systému registračných pokladníc on-line napojených na finančnú správu (eKasa) sa potvrdili výhrady podnikateľov i strany Sloboda a Solidarita (SaS) k tomuto projektu. Je to ďalší zle pripravený projekt, obdobne ako slovensko.sk či eHealth, na ktorý šli milióny eur. Uviedla to v stredu opozičná SaS. Tá v minulosti kritizovala najmä príliš rýchle zavedenie nového systému a nepripravenosť dodávateľov.
"Odložiť povinné spustenie eKasy bola nevyhnutnosť a je to dôkaz neschopnosti vlády riadiť veci verejné kompetentne s ohľadom na záujmy občanov. Navyše oddialenie spustenia eKasy nie je urobené korektným spôsobom, keďže znevýhodňuje klientov distribútorov pokladníc, ktorí ešte nedostali certifikáciu," uviedla SaS.
Podľa liberálov mala doteraz prospech z projektu eKasa iba skupina ľudí, ktorí "stoja v jeho pozadí a de facto ho sprivatizovali". Strana očakáva, že celú vec prešetrí Najvyšší kontrolný úrad SR a nový minister financií Ladislav Kamenický (Smer-SD) vyvodí aj personálnu zodpovednosť. "Zároveň však pokračujeme v snahe o zrušenie povinnosti používať eKasu. V tomto duchu pripravujeme aj podanie na Ústavný súd SR," dodala SaS.
Termín zavedenia eKasy sa nemení
Keď sa subjekt registruje a objedná si eKasu u certifikovaného subjektu, môže sa dostať do situácie, že dodávateľ nemá dostatočnú kapacitu, aby dokázal požiadavky pokryť. Skonštatoval to po rokovaní vlády minister financií Ladislav Kamenický (Smer) s tým, že návrhom zákona, ktorý v stredu schválila vláda, vychádzajú v ústrety podnikateľom. Podľa tohto návrhu by mali mať podnikatelia, ktorí nestihli včas zaviesť eKasu, odklad pokút pri splnení určitých podmienok.
"Vieme, že všetci Slováci sme takí, že všetko si nechávame na poslednú chvíľu a ak nie sme nejakým spôsobom nútení, tak mnohé veci by sa nediali," poznamenal Kamenický. Zároveň však zdôraznil, že termín zavedenia eKasy sa nemení.
Povolenie používať staré registračné pokladnice až do 30. septembra majú mať podľa Kamenického tí podnikatelia, ktorí sa zaregistrovali na finančnú správu do 30. júna, do tohto termínu si aj objednali certifikovanú eKasu a účtovali tržby na doterajších starých registračných pokladniciach. Sankcie sa tak nebudú vzťahovať na tých, ktorí majú objektívne príčiny.
"K dnešnému dňu máme registrovaných v systéme eKasa viac ako 77 % používateľov elektronických registračných pokladníc, čo je aktívnych 185.000 pokladníc, pričom už 57.000 sa do tohto systému zapojilo napriek tomu, že väčšina z nich má povinnosť až od 1. 7. 2019," priblížila prezidentka Finančnej správy (FS) SR Lenka Wittenbergerová.
"Veľmi citlivo vnímame, že niektorí výrobcovia nie sú schopní do termínu zavedenia eKasy dodať všetkým podnikateľom objednávky, keďže ich evidovali doteraz malý počet a teraz sa im aj začínajú zvyšovať," podotkla Wittenbergerová s tým, že nechce, aby na situáciu doplatili podnikatelia. Zároveň dodala, že evidujú aj oneskorenie dodávok u niektorých softvérových domoch, ktorým výrobcovia nedodali podklady v dostatočnom predstihu a prípadne čakali na výrobcov, ktorí certifikát nakoniec nedostali.
V súčasnosti je podľa Wittenbergerovej certifikovaných 31 subjektov, ktoré môžu dodávať svoje riešenia. Finančná správa eviduje zároveň dve spoločnosti, ktoré certifikáciu nezískali, "pretože ich riešenia umožňovali priestor na podvody". Obe spoločnosti majú podľa prezidentky FS každá po 5 % na trhu s dnešnými registračnými pokladnicami.
Zásadné podľa ministra financií je, aby subjekty nespĺňajúce požiadavky finančnej správy neboli certifikované. "To znamená subjekty, kde sa dá obchádzať táto kasa a nejakým spôsobom navodzuje možnosti na podvodné konanie," dodal.
Projekt eKasa je podľa Kamenického druhý najdôležitejší v boji proti daňovým únikom. "Od tohto projektu očakávam skutočne to, že ak bude dobre zrealizovaný, prinesie nám ďalšie peniaze a zníži daňovú medzeru," skonštatoval.
Cieľom návrhu zákona z dielne ministerstva financií má byť ochrana podnikateľov pred sankciami z dôvodov, ktoré neboli spôsobené ich pričinením. Rezort financií uviedol, že aj napriek maximálnym snahám zainteresovaných strán sa nepodarilo dosiahnuť, aby bol trh dostatočne zásobený potrebnými softvérovými a hardvérovými riešeniami. Vládny kabinet zároveň schválil aj návrh na skrátené legislatívne konanie o tomto návrhu zákona.
Systém eKasa si treba objednať do konca júna
Neuloženie pokuty sa má uplatniť, ak podnikateľ preukáže (písomným potvrdením alebo emailom), že si do dňa účinnosti zákona záväzne objednal on-line registračnú pokladnicu u výrobcu, dovozcu alebo distribútora, ktorému bolo vydané rozhodnutie o certifikácii a zároveň, že požiadal o pridelenie kódu on-line registračnej pokladnice.
Podnikatelia, ktorí to preukážu, budú môcť aj naďalej používať až do 30. septembra 2019 elektronickú registračnú pokladnicu bez hrozby sankcie.
Vládny kabinet zároveň schválil aj návrh na skrátené legislatívne konanie o tomto návrhu zákona.
"Naliehavosť prijatia návrhu zákona vyplýva z aktuálnej situácie, ktorá si vyžaduje okamžité účinné riešenia nedostatku pokrytia trhu on-line registračnými pokladnicami, ktoré majú prispieť k eliminácii krátenia prijatých tržieb a v boji proti daňovým podvodom," uvádza ministerstvo financií.
Systém eKasa bol pre nových podnikateľov povinný od začiatku apríla, firmy, ktoré tržby evidovali pred týmto termínom, sa musia novej legislatíve prispôsobiť do konca júna.
Cieľom je zabezpečiť rozšírenie priameho elektronického prepojenia registračných pokladníc s finančnou správou.
Z rokovania vlády:
- Začínajúci učitelia by si mali od septembra finančne polepšiť. Zvýšenie platov má priniesť novela zákona o odmeňovaní niektorých zamestnancov pri výkone práce vo verejnom záujme z dielne SNS. Cieľom návrhu zákona je zvýšenie finančného ocenenia všetkých kategórií pedagogických a odborných zamestnancov s dôrazom práve na začínajúcich pedagógov. Vláda na svojom rokovaní v stredu s návrhom na zvýšenie platov začínajúcich učiteľov súhlasila.
- Rodičia detí nastupujúcich do prvého ročníka základných škôl by mali dostávať 100-eurový príspevok na nákup školských potrieb. Návrh novely zákona o prídavku na dieťa je z dielne poslancov koaličného Smeru-SD, podpísala sa pod neho aj nezaradená poslankyňa Alena Bašistová a poslankyňa vládnej SNS Magdaléna Kuciaňová. Návrh zákona, ktorý v máji posunulo do druhého čítania plénum parlamentu, predložil na rokovanie vlády rezort práce. Kabinet v stredu materiál schválil s pripomienkami.
- Vydanie nových dokladov po zmene priezviska po uzavretí manželstva by malo byť oslobodené od správnych poplatkov. Počíta s tým novela zákona o správnych poplatkoch. Vláda súhlasí s návrhom poslancov Národnej rady SR Juraja Blanára a Roberta Fica (obaja Smer-SD).
- Na plnenie opatrení Akčného plánu Národného lesníckeho programu (NLP) SR sa použili finančné prostriedky v sume asi 140 miliónov eur, z toho z Programu rozvoja vidieka (PRV) SR asi za 112 miliónov eur. Vyplýva to z informatívneho materiálu o vyhodnotení plnenia opatrení Akčného plánu NLP SR na obdobie rokov 2015 až 2020 z dielne Ministerstva pôdohospodárstva a rozvoja vidieka (MPRV) SR, ktorý v stredu vzala na vedomie vláda.
- Z hľadiska znižovania celkového počtu dopravných nehôd a počtu usmrtených osôb pri dopravných nehodách možno rok 2018 považovať za úspešný. V oboch kategóriách totiž došlo k poklesu počtu v porovnaní s predchádzajúcim rokom. Uvádza sa to v materiáli, ktorý vypracovalo Ministerstvo dopravy a výstavby (MDV) SR v spolupráci s ďalšími dotknutými rezortmi. Na stredajšom rokovaní ho vzal na vedomie vládny kabinet.
- Do roku 2021 by malo 21 miliónov eur pomôcť rozšíriť a zrekonštruovať futbalovú, hokejovú, ale i atletickú infraštruktúru, zmodernizovať športovú strelnicu v Trnave i vybudovať univerzitné športové centrum. Ráta s tým návrh výstavby, modernizácie a rekonštrukcie športovej infraštruktúry národného významu v rokoch 2019 až 2021 z dielne Ministerstva školstva, vedy, výskumu a športu (MŠVVaŠ) SR, ktorý v stredu schválila vláda.
- Rozdelenie vrcholných postov v Európskej únii bude dominovať júnovému zasadnutiu Európskej rady v Bruseli. Premiéri a prezidenti budú 20. a 21. júna riešiť, kto bude novým predsedom Európskej komisie, Európskeho parlamentu, Európskej rady a kto obsadí post "šéfa európskej diplomacie". Práve jedno z týchto miest by mohol obsadiť súčasný podpredseda Komisie pre energetickú úniu Maroš Šefčovič. Okrem Slovenska za ním stojí Česko, Poľsko a Maďarsko. Lídri EÚ sa na summite budú venovať aj budúcemu viacročnému rozpočtu EÚ na roky 2021 - 2027, klimatickým zmenám či boju proti dezinformáciám. Ako sa uvádza v návrhu slovenskej delegácie, ktorý dnes schválila vláda, lídri prijmú Strategickú agendu na roky 2019 až 2024. Slovensko na summitoch zastupuje premiér Peter Pellegrini.
- Rodičia detí nastupujúcich do prvého ročníka základných škôl by mali dostávať 100-eurový príspevok na nákup školských potrieb. Návrh novely zákona o prídavku na dieťa je z dielne poslancov koaličného Smeru-SD, podpísala sa pod neho aj nezaradená poslankyňa Alena Bašistová a poslankyňa vládnej SNS Magdaléna Kuciaňová.